La Bibia piemontèisa/Testament Neuv/March/March 1


Evangeli scond March

1

La predicassion ëd Gioann Batista 

Vardé sì coma ch'a l'é anandiasse l'anonsi dl'Evangeli, la bon-a neuva ch'a riguarda Gesù Crist, ël Fieul ëd Dé. Coma ch'a l'é scrit ant ij lìber dij profeta: "Varda-sì: it mando 'dnans ëd ti mè nunsi: chiel at pronterà la stra. La vos ëd col ch'a crija 'nt ël desert a dis: 'Pronteje la stra a Nosgnor, spianeje ij sò senté'". Për lòn Gioann a batesava 'nt ël desert, e a predicava un batésim ëd pentiment për ël përdon dij pecà . E tut ël pais ëd la Giudéa e j'abitant ëd Gerusalem a andasìo da chiel, e chiel a-j batesava 'nt ël Giordan, an ëscotand la confession dij sò pecà. Gioann a l'era vëstì con na pel ëd gamel, e ai fianch a l'avìa na sëntura 'd coram, e as sostentava an mangiand ëd cavalëtte e d'amel servaj. Soa predicassion a disìa: "Dapress ëd mi, a-i na ven un ch'a l'é pì potent che mi, un ch'i son gnanca degn ëd basseme për dësgropéje le liasse dle sàndole. Mi i l'hai batesave con d'eva, ma chiel av bateserà con lë Spìrit Sant".

Ël batésim ëd Gesù 

E giust antlora, Gesù a l'é rivà da Nasarèt, sità 'd Galilea, e a l'é stait batesà da Gioann ant ël Giordan. Antramentre ch'a surtìa fòra d'ant l'eva, Gioann a l'ha vëddù duvertesse 'l cel, e lë Spìrit Sant ch'a vnisìa giù da Gesù coma s'a fussa na colomba. E dal cel a l'é 'dcò vnuje na vos ch'a disìa: "Ti 't ses mè Fieul, it im fase pròpi gòj".

La tentassion ëd Gesù 

E tut sùbit lë Spìrit a l'ha possalo a andé 'nt ël desert. Ant ël desert Gesù a l'é restà quaranta di, e Satana a lo cimentava con ëd tentassion. A vivìa antrames a 'd bestie sërvaje e j'àngej a lo servìo.

Gesù a comensa sò ministeri an Galilea 

E dòp che Gioann a l'é stàit butà 'n përzon, Gesù a l'é vnù an Galilea e a nunsiava l'Evangeli dël regn ëd Nosgnor. A disìa: "Ël temp a l'é compisse e 'l regn ëd Nosgnor a l'é avzinasse: pentive e chërde a l'Evangeli".

Gesù a ciama quatr pëscador 

Ant ël mentre ch'a marciava davzin al lagh ëd Galilea, Gesù a vëdd Simon e Andrea sò frel ch'a campavo soe rèit ant ël mar, përchè ch'a l'ero 'd pëscador. E Gesù a-j dis: "Vnime dapress, e iv farai dventé pëscador ëd gent!", e avenda sùbit lassà soe rèit, lor a-j son andaje dapress. Peui an passand da lì 'n pòch pì anans, Gesù a vëd Giaco, ël fieul ëd Zebedé e Gioann, sò frel, ch'a taconavo soe rèit ant la barca. E sùbit a l'ha ciamaje, e lor, an chitand sò pare Zebedé 'nt la barca con ij sò ovrié, a son andaje dapress.

N'òm con në spirit salòp 

Peui a son intrà a Cafàrnao, e sùbit dòp - a l'era un dì 'd Saba - intrà ch'a l'era 'nt la sinagòga, Gesù a dotrinava E tuti as na maravijavo ëd soa dotrin-a, përchè a-j mostrava con granda competensa, e nen parèj dij magister ëd la Lege. Ora, as trovava là, ant la sinagòga, n'òm tormentà da në spirit salòp ch'a l'e butasse a crijé, disend: "Ha! Còsa a-i é-lo an tra ti e nojàutri, Gesù 'd Nasarèt? Ses-to vnù për dësblé lòn ch'i foma nojàutri? I lo savoma bin chi ti't ses. Ti 't ses ël sant ëd Dé". Ma Gesù a l'ha arbufalo fòrt e a l'ha dije: "Stà ciuto e seurt fòra da col òm!". Anlora lë spirit danà, tormentand-lo e crijand a tute fòrse, a l'é surtì fòra da col òm-là. Tuti a na son restà sbërlondì, ëd manera che as domandavo an tra 'd lor: "Còs'è-la sta ròba-sì? Che dotrin-a neuva a l'é mai costa? Col-lì a comanda con autorità e fin-a dë spirit danà a j'ubidisso!". E soa reputassion a l'é spantiasse 'd colp ant ij paìs tut dantorn ëd la Galilea.

Gesù a variss vàire 

E sùbit apress, an essend surtì da la sinagòga, a son andàit con Giaco e Gioann ant la ca 'd Simon e Andrea. E la madòna 'd Simon a l'era là cogià, malavia con la frev, e sùbit a l'han parlaje 'd chila. E Gesù, avzinandse a chila, a l'ha pijala për man, fasend-la aussé. La frev a l'é passaje 'd colp e a l'é butasse a servije. Rivà ch'a l'era la sèira, al calé dël sol, a l'han ëmnaje tùit ij malavi e j'andiavlà. E tuta la gent ëd cola borgià a l'era radunasse dë 'dnans a la pòrta. E a l'ha varì motobin ëd malavi ch'a l'avio 'd maladìe diverse e a l'ha scassà vàire demòni da coj ch’a n’ero possedù. A l'ha pa lassà che ij dèmoni a disèisso ch’a lo conossìo.

Gesù a part për un gir ëd predicassion 

Peui, a la matin bonora, mentre ch'a l'era ancora neuit sombra, levà ch'a l'era, Gesù a l'é surtì, a l'é andàit ënt un leugh desert e ambelelì a pregava. Simon, e coj ch'a-i ero con chiel, a son andait a sërchelo. Cand ch'a l'han trovalo, a l'han dije: "Tuti at serco". E chiel a l'ha dije: "Andoma 'nt le borgià davzin-e për ch'i l'hai da prediché ‘dcò ambelelà: a l'é bin për lòn ch’i son ëvnùit". Donca Gesù a predicava 'nt le sinagòghe ëd tuta la Galilea e a scassava ij demòni.

Gesù a purìfica 'n lebros 

E un lebros a l'é vnù da chiel e, an pregand-lo, a l'é butasse an ginojon dë 'dnans ëd chiel, e a l'ha dije: "S'it veule, ti 't podrìe bin netieme da sta maladìa ch'i l'hai". E Gesù, pien ëd compassion, a l'ha dëstendù la man e a l'ha tocalo disendje: "I lo veui, sie net!". E mentre ch'a l'ha dit lòn, la lebra a l'é sparìa da col òm e a l'é restane net. Peui, avend-lo amonì sever, Gesù a l'ha sùbit  daje 'l congé e a l'ha dije: "Im arcomando: conta a gnun ëd lòn ch'a l'é capitate, ma va pitòst a mostrete al sacerdòt e presenta për toa purificassion lòn che Mosè a l'ha comandà 'd fé an costi cas-sì, perchè ch'a-j serva 'd testimoniansa. Ma chiel, partì ch'a l'era Gesù, a l'ha comensà sùbit a conté a tuti lòn ch' a l'era capitaje, ëd manera che Gesù a podìa squasi pi nen intré al ciàir ant la sità, ma as na tnisìa fòra, an dij leugh desert, e da tute le part a vnisìo da chiel.

Nòte 

Bibia
Testament Neuv
March